KIRJALLINEN KYSYMYS P-3827/02

esittäjä(t): Theodorus Bouwman (Verts/ALE) komissiolle

(20. joulukuuta 2002)

Aihe: Lupakirjapetokset maantieliikenteessä Alankomaissa ja muissa EU:n jäsenvaltioissa

Alankomaissa ilmestyvä päivälehti de Volkskrant julkaisi 12. ja 13. joulukuuta 2002 tietoja toistuvista petoksista ja lainsäädännön rikkomisesta koskien rekka-auton kuljettajien ajoaikoja. Tarkoitukseen käytetään lupakirjoja, joita rekka-autojen kuljettajat saavat mukaansa esimiehiltään. Lupakirjaa esitettäessä on näytettävä myös ajopiirturin tallentamat tiedot edellisten päivien ajomatkoista. Ajoaikaa saadaan lisää, kun näytetään vilpillistä lupakirjaa.

Voiko komissio tutkia, esiintyykö kyseistä toimintaa muissakin EU:n jäsenvaltioissa kuin Alankomaissa ja kertoa asiasta lähiaikoina?

Onko komissio valmis pian ryhtymään toimiin lopettaakseen tämän petollisen toiminnan Alankomaissa ja mahdollisesti muissakin EU:n jäsenvaltioissa? Jos on, niin ilmoittaako komissio, miten se aikoo toimia?

Katsooko komissio, että kuljettajat kuljetusketjun viimeisinä linkkeinä joutuvat maantieliikenteessä markkinavoimien uhreiksi, kun kuljetusliikkeet hintoja kiristämällä pakottavat kuljettajat tekemään vastuuttoman pitkiä työpäiviä ja työviikkoja?

Loyola de Palacion komission puolesta antama vastaus

(24. tammikuuta 2003)

Komissio on tietoinen siitä, että työnantaja voi antaa lupakirjan, jossa todistetaan, että sen kuljettajat ovat olleet lomalla ajanjaksolla, jolloin valvontaviranomaiset tekivät tarkastuksen tiellä. Yhdenmukaisista menettelyistä pantaessa täytäntöön tieliikenteen sosiaalilainsäädännön yhdenmukaistamisesta annettu asetus (ETY) N:o 3820/85 ja tieliikenteen valvontalaitteista annettu asetus (ETY) N:o 3821/85 23. marraskuuta 1988 annetussa neuvoston direktiivissä 88/599/ETY(1) säädetään tarkastusten standardimenettelyistä ja ajoajoista, jotka voidaan tarkastaa tiellä ja yritysten tiloissa. Tällä hetkellä valvontaviranomaiset voivat 3 artiklan mukaisesti tarkastaa tiellä tehtävässä tarkastuksessa päivittäiset ajoajat, tauot ja vuorokautiset lepoajat sekä viimeisimmän viikoittaisen lepoajan. Vain jos epäsäännöllisyyttä ilmenee selvästi, voidaan tarkastaa kyseisen viikon piirturilevyt ja joka tapauksessa viimeisen päivän, jolloin ajaja ajoi edellisen viikon aikana. Tässä vaiheessa lupakirjaa voidaan käyttää piirturilevyn puuttumisen perustelemiseen. Tällä hetkellä valvontaviranomaiset päättävät, hyväksyvätkö ne sen näissä olosuhteissa päteväksi todisteeksi vai onko suositeltavaa tehdä lisätutkimus yrityksen tiloissa. Mikään yhteisön säännös ei vaadi tällaisten yhtiön lupakirjan hyväksymistä todisteeksi.

Kahden viikon ajoaikoja koskevien rajoitusten ensisijainen tarkastus tehdään yrityksen tiloissa, ja siellä voidaan varmentaa vuosiloma- ja sairauslomatiedot.

Komission tarkoituksena on tehdä vuonna 2003 ehdotus, jolla pyritään parantamaan valvontakäytäntöä tällä alueella. Yksi suunnitelluista toimenpiteistä on jäsenvaltioiden eri valvontaviranomaisten välisen ja jäsenvaltioiden välisen yhteistyön parantamiseen kannustaminen niin, että näitä asioita on helpompi käsitellä käytännössä.

Komissio myöntää, että kilpailu on kovaa maantiekuljetussektorilla. Komissio toteaa myös, että nykyisen voimassa olevan maantieliikenteen liikkuvissa tehtävissä toimivien henkilöiden työajan järjestämisestä 11. maaliskuuta 2002 annetun parlamentin ja neuvoston direktiivin 2002/15/EY(2) 14 artiklan 3 kohdassa säädetään koko kuljetusketjun yhteisvastuusta, jos ajaja rikkoo työaikasääntöjä.

(1) EYVL L 325, 29.11.1988.

(2) EYVL L 80, 23.3.2002.